## Uredba o plaćama

### NN 6/1994 (28.1.1994.), Uredba o plaćama

# VLADA REPUBLIKE HRVATSKE

Na temelju članka 1. Zakona o ovlasti Vlade Republike Hrvatske da uredbama
uređuje pojedina pitanja iz djelokruga Zastupničkog doma Sabora Republike
Hrvatske ("Narodne novine", broj 94/93), Vlada Republike Hrvatske
je na sjednici održanoj 27. siječnja 1994. donijela

## UREDBU

### O PLAĆAMA

Članak 1.

Ovom Uredbom uređuje se način utvrđivanja najviših iznosa mase plaća
i naknada troškova materijalnih prava određenih kolektivnim ugovorima koje
pravne osobe mogu isplatiti u veljači 1994. godine, te iznosi najniže osnovne
i minimalne plaće za taj mjesec.

Članak 2.

Pravne osobe u privatnom sektoru (kod kojih je više od 50% kapitala
u privatnom vlasništvu i u takovom su statusu registrirane, te kod kojih
je u postupku pretvorbe uplaćeno više od 50% dionica ili udjela u odnosu
na ukupnu vrijednost kapitala) mogu isplaćivati plaće i naknade troškova
materijalnih prava u skladu s općim aktom i kolektivnim ugovorom. Pravne
osobe iz stavka 1. ovog članka dužne su prilikom isplate plaća i naknada
troškova materijalnih prava podnijeti Zavodu za platni promet potvrdu Hrvatskog
fonda za privatizaciju da je uplaćeno više od 50% dionica ili udjela.

Članak 3.

Pravne osobe, osim pravnih osoba iz članka 2. ove Uredbe, te tijela,
organi i organizacije koje se financiraju iz državnog, županijskog, općinskih
i gradskih proračuna ili društvenih fondova mogu u veljači utvrditi masu
plaća najviše u iznosu isplaćene mase plaća u siječnju 1994. godine. Pravne
osobe iz stavka 1. ovog članka mogu masu plaća utvrđenu stavkom 1. ovog
članka dodatno povećati za iznos do 4,5% isplaćene mase plaća u prosincu
1993. godine ukoliko taj iznos nisu isplatili u siječnju ili su ga samo
djelomično isplatili. Pravne osobe koje su u siječnju u cijelosti ili djelomično
isplatile dodatni iznos u visini do 4,5% mase plaća u prosincu 1993. isplaćeni
iznos moraju isključiti iz mase plaća u siječnju 1994. koja služi kao osnovica
za masu plaće u veljači 1994. godine. Utvrđeni iznosi mase plaća iz stavka
1. i 2. ovog članka korigiraju se za postotak promjene broja zaposlenih.

Članak 4.

Tijela državne vlasti, tijela jedinica lokalne samouprave i uprave i
pravne osobe, osim onih iz članka 2. ove Uredbe, mogu isplatiti najvišu
mjesečnu plaću u veljači, koja ne može biti veća od 6 prosječnih mjesečnih
plaća Republike Hrvatske prema posljednjem objavljenom podatku, što iznosi
11.116.289 hrvatskih dinara, ako odlukom Sabora Republike Hrvatske ili
Vlade Republike Hrvatske nije drugačije određeno.

Članak 5.

Najniža osnovna plaća za veljaču 1994. godine utvrđuje se u iznosu 635.910
hrvatskih dinara. Minimalna plaća za veljaču 1994. godine utvrđuje se u
iznosu od 536.913 hrvatskih dinara. Minimalna plaća koja služi kao osnovica
za ostvarivanje prava po osnovi socijalne sigurnosti utvrđuje se u netto
iznosu od 235.834 hrvatskih dinara i ne smatra se oporezivim dohotkom u
smislu propisa o oporezivanju dohotka.

Članak 6.

Naknade troškova materijalnih prava utvrđene općim odnosno granskim
kolektivnim ugovorima, pravne osobe, tijela, organi i, organizacije iz
članka 3. ove Uredbe mogu u veljači 1994. godine isplatiti najviše u iznosu
utvrđenom općim odnosno granskim kolektivnim ugovorom uvećanom do 30%.

Članak 7.

Upute za primjenu daje, te provedbu ove Uredbe prati i kontrolira Zavod
za platni promet. Zavod za platni promet neće dozvoliti isplatu plaća i
naknadu troškova materijalnih prava suprotno ovoj Uredbi.

Članak 8.

Ova Uredba stupa na snagu danom objave u "Narodnim novinama".

Klasa: 120-02/93-01/03

Urbroj: 5030112-94-3

Zagreb, 27. siječnja 1994.

Predsjednik

**Nikica Valentić, v. r.**

Uredba, NN 6/1994-103